Kamu bisa jelasin ke aku soal Sekolah Menengah Kebangsaan Convent Batu Pahat dalam bahasa melayu?

Sekolah Menengah Kebangsaan Convent Batu Pahat (SMKC Batu Pahat) ialah sebuah menengah di Batu Pahat, Johor.

SMKC Batu Pahat ditubuhkan pada tahun 1937 oleh Reverend Mother John Baptist tetapi ditamatkan semasa pendudukan Jepun.

Pada tahun 1954, persekolahan dimulakan semula di bangsal kereta tauke Tan Swee Hoe di 160, Jalan Kluang Batu Pahat dengan 59 orang pelajar (darjah 1 dan 2) dan 3 orang guru. Bangunan sekolah SMKC dibina di atas tanah pemberian keluarga Tan Swee Hoe dan dirasmikan oleh Tengku Mahkota Johor pada 28 Disember 1955. Pada tahun itu kelas menengah juga dimulakan dengan 144 orang pelajar (darjah 1 hingga tingkatan 1).

Pada tahun 1958 jumlah pelajar adalah seramai 245 orang. Pertambahan pelajar kepada 338 orang menyebabkan pertambahan bangunan pada tahun 1959. Bangunan tambahan blok A telah siap dibina pada tahun itu bagi menempatkan kelas tingkatan 1 yang mempunyai 31 orang pelajar dan 2 orang guru. Pada tahun 1961 bilangan pelajar menengah adalah seramai 93 orang dengan 3 buah kelas. Bangunan baru iaitu blok B dibina lengkap dengan sebuah perpustakaan, 4 buah bilik darjah, 2 bilik makmal sains dan sebuah bilik Sains Rumahtangga.

Kelas menengah atas dan peralihan dimulakan buat pertama kalinya pada tahun 1962 dengan keseluruhan pelajar seramai 370 orang dan ditempatkan di dalam 10 buah kelas. Sekolah menengah dan rendah telah dipisahkan pada tahun 1969. Puan Ramlah binti Mohammad telah memegang jawatan sebagai Guru Besar Sekolah Rendah Kebangsaan Convent manakala Mother Vincent menjadi Pengetua Sekolah Menengah Convent sehingga tahun 1973. Bermula tahun 1973, kelas peralihan telah dimulakan pada sebelah petang. Puan Marian Tan telah menjadi Pengetua pada bulan Mei 1982. Kelas perdagangan pula telah dimulakan pada tahun 1985. Menjelang bulan Oktober 1991 kantin sekolah telah siap dibina.

Pada bulan Disember 1992 kerja-kerja pembinaan bangunan dua tingkat (Blok C) yang mengandungi dua buah bilik darjah, sebuah bilik kaunseling, surau, bilik mesyuarat dan dua buah makmal dimulakan. Bangunan baru 2 tingkat itu dirasmikan oleh Menteri Besar Johor Darul Ta'zim, YAB Tan Sri Muhyiddin Yassin pada 20 Julai 1993 dan kelas aliran sains dimulakan pada tahun itu juga. Jumlah keseluruhan pelajar sehingga tahun itu adalah seramai 919 orang dengan 15 buah bilik darjah pada sidang pagi dan 12 buah bilik darjah pada sidang petang. Sehingga bulan Disember 1994 terdapat seramai 45 orang guru dan 960 orang pelajar serta 26 buah bilik darjah.

Puan Salamah binti Bahrom telah menjadi pengetua mulai 1 Februari 1995. Penggantian wayar di Blok A dan Blok B telah dilakukan. Sekolah telah dibekalkan dengan sebuah komputer. Terdapat seramai 47 orang guru, 1010 orang pelajar dan 27 buah bilik darjah.

Pada bulan November 1995 Puan Hawa binti Haron telah menjadi pengetua. Makmal IT dengan 18 buah komputer telah diperkenalkan. Rumah sister telah diubahsuai menjadi bilik guru, bilik guru kanan, kedai koperasi, bilik darjah dan bilik ABM. sebuah dewan terbuka telah dibina yang membolehkan pelbagai aktiviti dilaksanakan di situ.

Sekarang SMKC diterajui oleh Pengetua, Puan Hajah Siti Rosnani binti Shihab dengan sokongan 59 orang guru dan 11 orang kakitangan serta 1002 orang pelajar.